Šen-čou 7

Šen-čou 7 ( – "Šen-čou čchi chao"; doslova: „"Božská loď číslo sedem"“) bol tretí čínsky pilotovaný kozmický let a zároveň tretí let do vesmíru s ľudskou posádkou v rámci programu Šen-čou. Na palube kozmickej lode typu Šen-čou bola po prvýkrát trojčlenná posádka. Šen-čou 7 vyštartoval 25. septembra 2008 a vyniesol do vesmíru troch čínskych kozmonautov menom Čaj Č’-kang, Liou Po-ming a Ťing Chaj-pcheng, ktorí na obežnej dráhe strávili takmer tri dni. Čaj Č’-kang a Liou Po-ming uskutočnili počas letu prvý čínsky výstup do otvoreného vesmíru.
Priebeh letu.
V sobotu 20. septembra 2008 došlo na kozmodróme Ťiou-čchüan v čínskej autonómnej oblasti Vnútorné Mongolsko k prevozu nosnej rakety Čchang-čeng CZ-2F z montážnej budovy na štartovaciu rampu. Prebiehali záverečné prípravy na tretí čínsky pilotovaný kozmický let, ktorého hlavným cieľom bolo uskutočniť prvý čínsky výstup do otvoreného vesmíru.
Šen-čou 7 úspešne vyštartoval vo štvrtok večer 25. septembra 2008 o 21:10:04,988 miestneho času (13:10:04,988 svetového času). Vzlet rakety a navedenie kozmickej lode na obežnú dráhu Zeme prebehli bez problémov. Približne 10 minút po štarte bola loď na počiatočnej dráhe vo výške 200 – 331 km. Po vyše dvoch hodinách od štartu posádka nadviazala spojenie s riadiacim strediskom v Pekingu a oznámila, že sa cíti dobre. Okolo 16:20 UTC sa kozmonauti uložili k odpočinku. O necelé štyri hodiny neskôr loď prešla korekčným manévrom hlavného motora riadeným zo strediska v Pekingu na takmer kruhovú dráhu vo výške 330 – 340 km. V priebehu 26. septembra kozmonauti vybalili, zostavili a preverovali ťažké skafandre Fej-tchien a Orlan-M, pričom sa pripravovali na výstup do otvoreného vesmíru.
Dňa 27. septembra kozmonauti Čaj Č’-kang a Liou Po-ming prešli do orbitálneho modulu lode, pričom Čaj Č’-kang si obliekol čínsky skafander Fej-tchien a Liou Po-ming si dal ruský Orlan-M. Nasledovala kontrola systémov skafandrov a hermetické uzatvorenie prielezu medzi orbitálnym a návratovým modulom, v ktorom zostal dohliadať na systémy lode Ťing Chaj-pcheng. Potom už kozmonauti mohli začať znižovať tlak v orbitálnom module a vykonali ešte kontrolu hermetickosti oboch skafandrov. Orbitálny modul zároveň slúžil ako prechodová komora. Čas výstupu bol naplánovaný tak, aby bola zabezpečená nepretržitá komunikácia s kozmickou loďou prostredníctvom flotily sledovacích námorných lodí, pozemných staníc a telekomunikačných družíc na geostacionárnej dráhe. Kozmická loď preletela počas výstupu nad Afrikou, Indickým oceánom a Áziou. Ešte pred výstupom kozmonauti strávili viac ako 30 minút dýchaním čistého kyslíka za účelom odstránenia dusíka z krvného obehu. Čaj Č’-kang podľa svojich slov sníval o lete do vesmíru už v detstve, ktoré prežil ako chudobný syn pouličného predavača. "„Najhorším scenárom pre mňa je, že by som sa stal skutočným taikonautom, teda že by som sa nikdy nevrátil späť do kozmickej lode, až ju opustím,“" povedal pre denník "China Daily" pred štartom. Vzápätí ale dodal, že je to vylúčené. Otvorenie prielezu prechodovej komory bolo spočiatku ťažšie, než sa čakalo, ale o 08:38 UTC sa to nakoniec podarilo. O 08:43 UTC Čaj Č’-kang začal výstup do otvoreného priestoru a zamával do kamery. O minútu neskôr už opustil loď celým telom. Liou Po-ming ho celý čas zaisťoval z prielezu orbitálneho modulu. Obaja kozmonauti boli z bezpečnostných dôvodov pripútaní ku kozmickej lodi pomocou lán. Čaj Č’-kang sa premiestňoval po povrchu lode pomocou úchytiek a madiel, upevnených na vonkajšom povrchu orbitálneho modulu. Vzal si čínsku vlajku, ktorú mu podal jeho kolega. Liou Po-ming bol vtedy chvíľu von z prielezu asi do polovice tela. "„Cítim sa dobre. Zdravím čínsky ľud a národy sveta,“" povedal Čaj Č’-kang a mával vlajkou. Potom ju vrátil Liouovi a Čaj Č’-kang si ešte vyskúšal rúčkovanie po madlách na orbitálnom module. Krátko pred ukončením výstupu odobral vzorkovnicu s 11 druhmi pevného mazadla, umiestnenú vedľa prielezu na povrchu orbitálneho modulu, a odovzdal ju k uloženiu dovnútra. Čaj Č’-kang sa mimo lode pohyboval asi 14 minút. O 08:58 UTC sa vrátil do prechodovej komory. Po jeho návrate sa o 09:00 UTC vstupný prielez uzavrel. Celkovo tak výstup kozmonautov (od otvorenia po uzavretie prielezu lode) trval necelých 23 minút. Po výstupe začali s napúšťaním vzduchu do orbitálneho modulu, ktoré ukončili o 09:26 UTC. Neskôr sa na povel zo strediska v Pekingu oddelil od orbitálneho modulu mikrosatelit Pan-sing v tvare kocky s hranou 40 cm a hmotnosťou 40 kg. Satelit bol vybavený 1,6 Mpx kamerou, ktorou následne snímkoval loď Šen-čou 7 na obežnej dráhe a postupne sa od nej vzďaľoval.
Dňa 28. septembra sa o 08:48 UTC oddelil orbitálny modul od zvyšku lode a zostal na obežnej dráhe ešte niekoľko mesiacov s očakávanou životnosťou pol roka. O 08:51:16 UTC loď začala brzdiaci manéver. Letela vtedy nad južným Atlantikom. Brzdiaci manéver prebehol bez problémov a o 09:13 UTC sa od návratového modulu oddelil aj servisný modul. Návratový modul s kozmonautmi následne vstúpil do horných vrstiev atmosféry a došlo k prerušeniu spojenia s kabínou vplyvom ionizácie vzduchu v rázovej vlne. O niekoľko minút sa najprv otvoril stabilizačný padák, potom bol odhodený už nepotrebný tepelný štít a o 09:24 UTC sa napokon otvoril hlavný padák. Návratový modul kozmickej lode Šen-čou 7 v poriadku pristál 28. septembra o 09:37:40 UTC (17:37:40 miestneho času) v stepi Vnútorného Mongolska. Miesto pristátia sa nachádzalo 162 km severne od mesta Chöch chot. Mnohé aspekty letu boli detailne zaznamenané počas priamych televíznych prenosov, od štartu, samotného výstupu, až po oddelenie návratového modulu od servisného modulu a pristátia. Mikrosatelit Pan-sing sa po pristátí Šen-čou 7 opäť priblížil k odhodenému orbitálnemu modulu v rámci nácviku stretávacích operácií.